DA Den Europæiske Unions Tidende C 27/28

Appel iværksat den 2. december 2015 af Ungarn til prøvelse af dom afsagt af Retten (Anden Afdeling) den 15. september 2015 i sag T-346/12, Ungarn mod Kommissionen

(Sag C-644/15 P)

(2016/C 027/32)

Processprog: ungarsk

Parter

Appellant: Ungarn (ved Z. Fehér, som befuldmægtiget)

Den anden part i appelsagen: Europa-Kommissionen

Appellanten har nedlagt følgende påstande

— Rettens dom i sag T-346/12 ophæves.

— Der træffes endelig afgørelse i sagen i overensstemmelse med den mulighed herfor, der er fastsat i artikel 61 i statutten for Domstolen.

— Europa-Kommissionen tilpligtes at betale sagens omkostninger.

Anbringender og væsentligste argumenter

Det er den ungarske regerings opfattelse, at Retten begik en retlig fejl ved at fastslå, at Kommissionen i sin afgørelse om Unionens delvise refusion af national finansiel støtte, som — i henhold til artikel 103e i forordning (EF) nr. 1234/2007 (1) — er tildelt producentorganisationer i frugt- og grøntsagssektoren, havde et retligt grundlag for at lade størrelsen af Unionens refusion afhænge størrelsen af den anmeldte støtte.

Den ungarske regering har gjort gældende, at Kommissionen på grundlag af en fortolkning af de relevante bestemmelser i forordning (EF) nr. 1234/2007, sammenholdt med forordning (EF) nr. 1580/2007 (2), i sin afgørelse om Unionens delvise refusion af national finansiel støtte, som er tildelt producentorganisationer, ikke var berettiget til alene at indrømme refusion for de beløb, som den ungarske regering havde anført i sin anmodning om godkendelse af national støtte, hvoraf de fremgår som skønnede, forventede eller midlertidige beløb.

I henhold til artikel 103e i forordning nr. 1234/2007 vedrører Kommissionens godkendelse af den nationale støtte ydelsen af støtten og ikke Kommissionens fastsættelse af et loft for den støtte, der kan ydes. Dette loft er utvetydigt fastsat i forordning nr. 1234/2007, som bestemmer, at den nationale støtte ikke må overstige 80 % af de finansielle bidrag til medlemmernes eller producentorganisationernes driftsfonde. Reglerne om Unionens delvise refusion af den nationale støtte giver heller ikke Kommissionen mulighed for, at den, når den godkender den nævnte delvise refusion, kan fastsætte loftet for refusionen til det beløb, som medlemsstaten har meddelt Kommissionen i sin anmodning om godkendelse, enten som den samlede støtte eller som den støtte, der er fastsat for visse producentorganisationer.

I henhold til ordlyden af artikel 94, stk. 1, andet afsnit, i forordning nr. 1580/2007 er formålet med anvendelsen af begrebet »støtte« — under hensyn til, at støtten ikke må overstige 80 %, hvortil henvises i artikel 103e i forordning nr. 1234/2007, og grænsen på 25 % for forhøjelsen af driftsfonden, hvortil henvises i artikel 67 i forordning nr. 1580/2007 — at Kommissionen allerede ved sin godkendelse på forhånd kan opgøre den nationale støtte, som potentielt kan udbetales, og dermed i givet fald ligeledes refusionens procentdel. Formålet med anmeldelsen af støtten er således på ingen måde, at de anmeldte beløb godkendes, men derimod, at gøre det klart for Kommissionen, hvilken andel af støtten, der potentielt kan udbetales i overensstemmelse med reglerne indeholdt i grundforordningen og i Kommissionens forordning.

(1) Rådets forordning (EF) nr. 1234/2007 af 22.10.2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (EUT L 299, s. 1).

(2) Kommissionens forordning (EF) nr. 1580/2007 af 21.12.2007 om gennemførelsesbestemmelser til Rådets forordning (EF) nr. 2200/96, (EF) nr. 2201/96 og (EF) nr. 1182/2007 vedrørende frugt og grøntsager (EUT L 350, s. 1).